Nokialta odotetaan vahvistusta huhuihin: Lumia 928 olisi "markkinoiden nopein"
Nokialta odotetaan vahvistusta: Lumia 928 olisi ”markkinoiden nopein”
28.03.2013 klo 11:18 (muokattu 28.03.2013 klo 11:29 )
Hjallis Harkimon talkshowssa esiin nostamassa Lumia 928:sta ennakoidaan markkinoiden tehokkainta Windows Phone -puhelinta.
Stephen Elop ei pukahda Lumia-uutuudesta. GETTY IMAGES / MVPHOTOS
Nokia ei ole vielä paljastanut, onko Lumia 928 yhtiön seuraava lippulaivamalli. Huhut laitteesta ja sen ominaisuuksista vellovat kuitenkin netissä vilkkaasti.
MTV3:n Hjalliksen kanssa -ohjelmassa Nokian toimitusjohtajalta Stephen Elopilta udeltiin mahdollisesta seuraavasta huippumallista. Elop ei luonnollisesti kieltänyt eikä myöntänyt, onko Lumia 928 tulossa tänä vuonna.
Windowsphonedaily -nettisivuston mukaan Lumia 928:sta odotetaan markkinoiden tehokkainta Windows-älypuhelinta. Laitteessa arvellaan olevan entistä nopeampi kaksiydinprosessori, joka pitäisi sisällään uusinta prosessoritekniikkaa.
Sivuston mukaan laite julkaistaisiin Yhdysvalloissa jo huhtikuun aikana.
Kevyempi ja pienempi
Nokian kaavaillaan pienentäneen puhelinta kuluttajien toiveiden mukaisesti. Nykyisen huippu-Lumian (920) suurimpana heikkoutena on pidetty painoa ja kokoa.
Ensimmäisten, vahvistamattomien kuvien perusteella uutuuspuhelin muistuttaisi ulkoisesti Lumia 720 -mallia. Näytön koko olisi 4,5 tuumaa. Kuoren materiaali olisi ainakin osittain alumiininen.
Petrausta tulisi myös kameraominaisuuksiin. Uutuus pitäisi sisällään 2,2 megapikselin etukamera ja paranneltu takakamera, joka parantaisi vähäisessä valossa otettujen kuvien laatua suuremman kamerasensorin ansiosta.
Nokialta odotetaan uutta laitetta Lumia-malliston kärkipäähän viimeistään joulumarkkinoille. Nykyinen Lumia 920:n tekniikka alkaa väistämättä vanhentua, sillä Samsung esitteli juuri uuden Galaxy S 4:n ja kesällä Applelta odotetaan tietoja uudesta iPhonesta.
Jos huhut pitävät paikkansa, Nokian pitäisi siis julkistaa laite piakkoin.
Lähteet: The Verge, Windowsphonedaily